Osalesin esimest korda öisel xDreamil, mis päevastega võrreldes on täitsa karm võistlus. Kui eelmise aasta etapp rõhus rattale, siis sel korral oli märksõnaks silmnähtavalt jooksmine.    Üritus algas õnneks jooksuetapiga, mis oli suhteliselt hästi läbitav õhtuses valguses. Kuna tee valik lõikas mitmel korral ka erinevaid raiesmikke, siis  tutvusin nii mõnigi kord mulla koostisega. Vahetult enne jooksuetapi lõppu toimus ujumine üle Pärnu jõe, kus vesi oli hämmastavalt soe. Kahjuks peab tõdema, et sellel olid ka omad halvad tagajärjed. Kuna riided olid märjad ja jalad enam sooja ei teinud, siis kanuuetapp 9 kraadises õhutemperatuuris oli päris külm. Nagu sellest veel vähe oleks, tuli veel Kurgja veski juures läbida jões ka takistusriba, mis tegi natukenegi kuivanud riided uuesti läbimärjaks.    Rattavahetusalas tundsin, kuidas keha  vappus külmast ja hambad plagisesid nii, mis vähe. Otsustasime teha väikese pausi ja Martin läks autost tooma kuivemaid riideid, mille tulemusena kaotasime võib olla kokku 5 minutit. Nagu hiljem, selgus oli see strateegiliselt õige tegu, kuna nii mõnigi võistkonna katkestamise põhjuseks oli ujumisjärgne külm kontides. Kuna minu pusa oli täiesti läbimärg, tõmbasin üle Martini poolmärja skype'i kile ja hakkasin väntama ise mõttes korrutades, et mul ei ole külm.    Rattaetapiga ilmnes nii mõningaid  üllatusi - punkt võtmine puu otsast, silla all oleval kandekonstruktsioonilt kui ka ootamatud lisaülesanded. Kõige hullemini mõjus aga fakt, et 0,5 h enne finišit tuli sooritada lisaülesanne, mis seisnes joostes 5 punkti võtmises ca 5,2 km-lt alalt. Kuna minu jalad keeldusid igasugusest koostööst teemal jooksmine, siis veetsime 1,5 h hommikuses metsas lihtsalt jalutades. Viimased 5 km rattal mõjus ka suhteliselt karmilt, kuna siis hakkas tundma andma nii väsimus, nälg kui ka valutavad lihased. Igatahes  lõpetasime ajaga 08:08:22 ja jäime Skype'i tiimide seas teiseks.    Kaartidele kantud linnulennult distantsid B-rajal olid järgmised: jooks + kanuu 13,6 km, ratas 31,3 km, lisaülesanne 5,2 km. Reaalselt oli esimene jooks 8,8 km, kanuu 8.6 km, ratas 39 km, rattaetapil joostes ühe punkti võtmine 1,4 km, üllatusülesanne joostes/käies 7,1 km.